《奉和圣制送张尚书巡边》
唐代·袁晖

出师宣九命，分阃用三台。始应幕中画，言从天上来。

丹青不独任，韬略遂双该。坐见威棱洽，弥彰事业恢。

旌旗晓云送，鞞鼓朔风催。虏气消残月，边声韵落梅。

羽书雄北地，龙漠寝南垓。宠战黄金尽，输诚白日回。

离章宸翰发，祖宴国门开。欲识恩华盛，平生文武材。

作者简介：京兆人。睿宗景云二年，中文以经国科。玄宗先天二年，吏部尚书魏知古荐为左补阙。开元初，任邢州司户参军，马怀素奏请召入校正群书。累迁礼部员外郎，官至中书舍人。工诗，多写闺情。